Misdaadsyfer nie rooskleurig, erken ministerBheki Cele. Foto: @GovernmentZA/Twitter Die misdaadsyfer in Suid-Afrika is nie rooskleurig nie, het ŉ teleurgestelde genl. Bheki Cele, minister van polisie, vanoggend in die parlement erken. Cele het die misdaadsyfers vir 2018-’19 tydens ŉ sitting van die parlementêre portefeuljekomitee oor polisie bekend gemaak, en daarna ŉ mediakonferensie van die parlementêre perskorps toegespreek. Cele het sy opmerking by die bekendstelling van verlede jaar se misdaadstatistieke in herinnering geroep, toe hy gesê het hy en die polisieleierskap onderneem plegtig dat misdaadsyfers sal daal of stabiliseer, maar beslis nie sal styg nie. Die syfers wat Cele vandag bekend gemaak het, dui egter wel op ŉ styging buiten in enkele misdaadafdelings. Een soort misdaad wat volgens die polisie skerp afgeneem het, is plaasmoorde. Sowat 60% van die moorde in Suid-Afrika word oor naweke gepleeg, veral tussen Vrydagaande om 21:00 en Saterdag-voordag om 03:00. Cele het dus met verskeie parlementslede saamgestem dat dit oorweeg moet word om polisiepersoneel meer gereeld vir naweekdiens te ontplooi. Volgens Cele is een van die grootste uitdagings met die afbring van die moordsyfer die kwessie dat soveel slagoffers hul moordenaars goed ken, want soveel van die moordenaars is verwant aan of getroud met die slagoffers, of goed met hulle bevriend. Dit beteken gewone patrollerings- en beveiligingsmetodes gaan nie werk nie. Die minister het Suid-Afrikaners daaraan herinner dat die land tot omtrent 2012 gereeld daarin geslaag het om misdaadvlakke te laat daal, en het gevra vir ŉ gefokusde nasionale poging om dit weer reg te kry. In reaksie het die DA se woordvoerder oor polisie, Andrew Whitfield, gesê die polisie verloor geleidelik die stryd teen veral geweldsmisdaad. Hy het gevra dat alle onbekwame en oneerlike polisiepersoneel afgedank moet word. Die leier van die VF Plus, dr. Pieter Groenewald, het gesê Suid-Afrika raak ŉ al gevaarliker land om in te woon, soos blyk uit die toename in al sewe kontakmisdade. Dis die eerste keer dat al sewe in een jaar toeneem. Volgens Groenewald is misdadigers in Suid-Afrika nie meer bang vir die polisie of om ŉ misdryf te pleeg nie. Landsburgers het die volste reg om onveilig te voel en daarop aan te dring dat die regering hulle verdedig.